次韵劉景文登介亭
作者：蘇軾
朝代：宋

paragraphs: 澤國梅雨餘，衰年困蒸溽。
高堂磨新磚，頗覺利腰足。
松根百尺井，兩綆飛浄淥。
流觴聚兒童，一笑爲捧腹。
清風信可御，剛氣在巌麓。
始知共此世，物外無三伏。
長歌入雲去，不待絃管逐。
西湖真西子，烟樹點眉目。
濤江少醖藉，高浪翻雪屋。
俯仰拊四海，百世飛鳥速。
遠追錢氏餘，近弔祖侯躅。
吾生如寄耳，寸晷輕尺玉。
誰似劉將軍，逸韵謝邊幅。
千言一揮手，五車不再讀。
春巌彩雞舞，月峽哀猿哭。
朝先啼鴂起，暮與寒螿續。
我老廢吟哦，頼君時擊觸。
從今事遠覽，發軔此幽谷。
清游得三昧，至樂謝五欲。
莫作狂道士，氣壓劉師服。